Марко Ганчев
Победителят

chitanka.info

Ти побеждаваш, побеждаваш,

ти в своя образ въплътяваш

безплътната,

но все желана свобода.

Народът ти е казал: „Да!“.

Той най-напред

го казва мълчаливо.

После живо.

После диво.

Додето най-подир,

при пълната победа,

тоз, който отдалече гледа,

ще каже, че не те подхвърлят длани

а викове, от свобода пияни.

Подир триумфа тишината

заспива

под калъфите на знамената.

Но скоро като стар съпруг

долавяш ти присъствие на друг. —

Безплътната,

но все желана свобода

на другиго безмълвно казва: „Да!“.

Зачева се борбата срещу теб.

Не ставай от това свиреп.

Не можеш нищо да им сториш.

Не ги кори.

Не им мъсти.

Едничко ти остава: да се бориш

със себе си и ти.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.